Argentyne wil nou Curriebeker-rugby speelMeer is klaarblyklik vir die rugbybase beter, en die moontlikheid word nou ondersoek om ŉ oorsese span tot die Curriebeker-reeks toe te laat. Volgens die Argentynse webtuiste La Nacion het die president van die Argentynse Rugbyunie (UAR), Marcelo Rodriguez, en ander lede van sy raad reeds met die president van SA Rugby, Mark Alexander, gepraat oor die moontlikheid om in die reeks te speel. Hulle is optimisties dat hulle tot die reeks toegelaat sal word en sal teen die einde van die jaar glo weer met SA Rugby oor die aangeleentheid vergader. Vir die Argentyne sal dit die wêreld beteken dat jonger spelers, onder die vlak van die nasionale span, die geleentheid kry om ervaring op te doen. Dit sal moontlik ŉ amperse A-span van Argentinië wees wat sal deelneem as dit hoegenaamd só ver vorder. Hul bestes neem in die Rugbykampioenskap deel in die tyd wanneer die Curriebeker-reeks beslis word. “Ons is in ŉ gevorderde stadium van die proses wat gevolg moet word en wat uiteraard afhang van SA Rugby se besluit, maar kan meld dat ons tot dusver ondersteuning van hulle oor die gedagte gekry het. “Ons kyk nou na ŉ aantal sake wat opgelos moet word, onder meer, die logistiek en die begrotingsimpak, en is op soek na ŉ finansiële oplossing wat ons sal toelaat om in die reeks te speel.” ŉ Argentynse span, die Pampas, het tussen 2010 en 2013 aan die ou Vodacombeker-reeks deelgeneem, deurgaans baie goeie rekenskap van hulself gegee en in 2011 dié toernooi gewen. Heelparty van die Pampas se spelers is nou in Argentinië se nasionale span of speel oorsee vir voorste klubs.